b"\n_START_ARTICLE_\nTropes Frontereres Sovi\xc3\xa8tiques\n_START_SECTION_\nMissi\xc3\xb3\n_START_PARAGRAPH_\nLes tasques de les Tropes Frontereres Sovi\xc3\xa8tiques inclo\xc3\xafen rebutjar les incursions armades al territori sovi\xc3\xa8tic, evitar les travessies il\xc2\xb7legals de la frontera o el transport d'armes, explosius, contraban o de literatura subversiva; vigilar l'observaci\xc3\xb3 de procediments establerts en els punts de travessia de la frontera, vigilar l'observ\xc3\xa0ncia dels vaixells sovi\xc3\xa8tics i estrangers dels procediments de navegaci\xc3\xb3 dins les aig\xc3\xbces territorials sovi\xc3\xa8tiques; aix\xc3\xad com assistir les ag\xc3\xa8ncies de l'estat en la preservaci\xc3\xb3 dels recursos naturals i de la protecci\xc3\xb3 de la pol\xc2\xb7luci\xc3\xb3. Les Tropes Frontereres estaven autoritzades a examinar documents i possessions de persones que travessessin les fronteres, aix\xc3\xad com a confiscar articles, a portar a terme c\xc3\xa0stigs en casos de violacions de la frontera de l'estat, amb potestat de detenir, investigar i interrogar aquells que fossin sospitosos de violacions de les fronteres.\n_START_SECTION_\nFor\xc3\xa7a\n_START_PARAGRAPH_\nLa for\xc3\xa7a de les Tropes Frontereres Sovi\xc3\xa8tiques estava estimada en uns 230.000 membres el 1989. Tot i que es trobaven sota l'autoritat operativa del KGB, les Tropes Frontereres eren reclutes de la lleva bianual del Ministeri de Defensa, i la seva entrada i sortida estaven regulades mitjan\xc3\xa7ant la Llei Universal del Servei Militar de 1967, que cobria totes les branques de les Forces Armades de la Uni\xc3\xb3 Sovi\xc3\xa8tica.\n_START_SECTION_\nHist\xc3\xb2ria\n_START_PARAGRAPH_\nEl 1934, depenent de l'NKVD, les Tropes Frontereres van quedar subordinades al GUPVO (abreviatura del Directori en Cap de Gu\xc3\xa0rdies Frontereres i de l'Interior). El 1939 van ser reorganitzades al GUPV (Directori en Cap de les Tropes Frontereres)._NEWLINE_Les Tropes Frontereres de l'NKVD consistien en infanteria, cavalleria, reconeixement i unitats navals i a\xc3\xa8ries._NEWLINE_Des de la d\xc3\xa8cada dels 30, el tret distintiu a l'uniforme de les Tropes Frontereres eren les parts verdes de la gorra i de les ins\xc3\xadgnies. El verd tamb\xc3\xa9 estava present al gallardet de les Tropes Frontereres Mar\xc3\xadtimes.\n_START_SECTION_\nSegona Guerra Mundial\n_START_PARAGRAPH_\nLes unitats de Gu\xc3\xa0rdies Frontereres destinades a la frontera occidental de la Uni\xc3\xb3 Sovi\xc3\xa8tica van participar en combats ferotges durant les primeres setmanes de la invasi\xc3\xb3 alemanya de la Uni\xc3\xb3 Sovi\xc3\xa8tica, entre juny i juliol de 1941. Van patir el m\xc3\xa9s dur de l'assalt alemany i, a causa d'aix\xc3\xb2, van patir un alt\xc3\xadssim nombre de baixes. Les tropes frontereres estaven entre el defensors de la Fortalesa de Brest. Les tropes frontereres d'altres zones de la frontera sovi\xc3\xa8tica tamb\xc3\xa9 van participar en els combats. De manera notable, els Regiments de Gu\xc3\xa0rdies Fronterers 105\xc3\xa8, 157\xc3\xa8 i 333\xc3\xa8 (operant com a unitats regulars de l'ex\xc3\xa8rcit van participar en la Batalla de Berl\xc3\xadn el 1945._NEWLINE_Durant la guerra, 150 gu\xc3\xa0rdies fronterers van rebre el t\xc3\xadtol d'Heroi de la Uni\xc3\xb3 Sovi\xc3\xa8tica, i 13.000 m\xc3\xa9s van rebre condecoracions diverses.\n_START_SECTION_\nHist\xc3\xb2ria durant la postguerra\n_START_PARAGRAPH_\nDurant la guerra, les tropes frontereres van passar a ser un servei de combat al front. Tamb\xc3\xa9 combatrien el 1969 en topades frontereres amb soldats xinesos a les illes del riu Ussuri._NEWLINE_Despr\xc3\xa9s de la formaci\xc3\xb3 del KGB, les tropes fronteres sovi\xc3\xa8tiques van quedar subordinades a aquesta ag\xc3\xa8ncia, quedant aix\xc3\xad fins a la dissoluci\xc3\xb3 de la Uni\xc3\xb3 Sovi\xc3\xa8tica. Per tant, van concentrar-se en les tasques de prevenci\xc3\xb3 d'infiltracions d'espies. Els gu\xc3\xa0rdies fronterers van participar en el conflicte fronterer sinosovi\xc3\xa8tic i a la guerra de l'Afganistan, i diversos dels seus membres van ser condecorats amb el t\xc3\xadtol d'Heroi de la Uni\xc3\xb3 Sovi\xc3\xa8tica per la seva valentia en aquests conflictes._NEWLINE_La frontera sovi\xc3\xa8tica era la major del m\xc3\xb3n, i comprenia terrenys i climes molt durs; per tant, les Tropes Frontereres tenien un nombre considerable d'efectius, una intensa pres\xc3\xa8ncia mar\xc3\xadtima i un dens i sofisticat sistema de serveis de camp. El m\xc3\xa9s notable d'aquests sistemes era el control de tira de seguiment (\xd0\xba\xd0\xbe\xd0\xbd\xd1\x82\xd1\x80\xd0\xbe\xd0\xbb\xd1\x8c\xd0\xbd\xd0\xbe-\xd1\x81\xd0\xbb\xd0\xb5\xd0\xb4\xd0\xbe\xd0\xb2\xd0\xb0\xd1\x8f \xd0\xbf\xd0\xbe\xd0\xbb\xd0\xbe\xd1\x81\xd0\xb0) un primitiu m\xc3\xa8tode de presa segons el qual travessar la frontera era pr\xc3\xa0cticament impossible._NEWLINE_Les Tropes Frontereres estaven formades per reclutes obtinguts de lleva, igual que a la resta de serveis de l'ex\xc3\xa8rcit sovi\xc3\xa8tic, aix\xc3\xad com un petit nombre de professionals. Els oficials eren preparats en acad\xc3\xa8mies especialitzades, en particular, l'Acad\xc3\xa8mia de Khmelnitski, a Ucra\xc3\xafna. Tant els soldats de lleva com els candidats a oficial eren curosament triats pel KGB, convertint als seus membres en tropes privilegiades.\n_START_SECTION_\nAutoritat legal\n_START_PARAGRAPH_\nL'estatus legal, drets i deures de les Tropes Frontereres estava especificat a la Llei de la Frontera de l'Estat, confirmada pel Soviet Suprem el 24 de novembre de 1982. L'Article 82 definia els deures b\xc3\xa0sics de les Tropes Frontereres, que inclo\xc3\xafen rebutjar les incursions armades a territori sovi\xc3\xa8tic, evitar les travesses il\xc2\xb7legals de la frontera, aix\xc3\xad com el transport d'explosius, armament, contraban o literatura subversiva per la frontera; vigilar l'observan\xc3\xa7a dels procediments establerts als punts fronterers, vigilar l'observan\xc3\xa7a tant dels vaixells sovi\xc3\xa8tics com dels estrangers dels procediments de navegaci\xc3\xb3 dins les aig\xc3\xbces territorials sovi\xc3\xa8tiques; i assistir a les ag\xc3\xa8ncies estatals en la preservaci\xc3\xb3 dels recursos naturals i en la protecci\xc3\xb3 del medi ambient de la contaminaci\xc3\xb3. Els Gu\xc3\xa0rdies Fronterers estaven autoritzats a examinar la documentaci\xc3\xb3 i les possessions d'aquells que travessessin la frontera, aix\xc3\xad com a confiscar articles, a portar a terme c\xc3\xa0stigs en casos de violacions de la frontera de l'Estat, i a practicar actes com detencions, recerca i interrogaci\xc3\xb3 dels sospitosos de violar les fronteres.\n_START_SECTION_\nOrganitzaci\xc3\xb3\n_START_PARAGRAPH_\nLa for\xc3\xa7a de les Tropes Frontereres Sovi\xc3\xa8tiques estava estimada en uns 230.000 membres el 1989. Tot i que es trobaven sota l'autoritat operativa del KGB, les Tropes Frontereres eren reclutes de la lleva bianual del Ministeri de Defensa, i la seva entrada i sortida estaven regulades mitjan\xc3\xa7ant la Llei Universal del Servei Militar de 1967, que cobria totes les branques de les Forces Armades de la Uni\xc3\xb3 Sovi\xc3\xa8tica._NEWLINE_El Directori de les Tropes Frontereres administrava aproximadament 9 districtes fronterers (pogranitxinie okruga), que cobrien els gaireb\xc3\xa9 63.000 kil\xc3\xb2metres de frontera. Els districtes fronterers eren diferents als districtes civils o militars._NEWLINE_Els nou districtes fronteres estaven sotsdividits en destacamants (otriadi), que cobrien seccions espec\xc3\xadfiques de la frontera, posts de comandament fronterer (pogranitxnie komendaturi), els punts de control de passaports (kontrol'no-propusknie punkti) i els punts exteriors (zastavi)._NEWLINE_La zona fronterera estava dividia en una zona de frontera, que inclo\xc3\xafa el territori del districte i els assentaments adjacents als de la frontera de l'estat, aix\xc3\xad com la franja de la frontera, que era d'uns dos kil\xc3\xb2metres de fons. Nom\xc3\xa9s els residents permanents o aquells que haguessin obtingut un perm\xc3\xads especial del MVD podien accedir a la zona fronterera. L'entrada a la franja de la frontera estaba prohibida sense un perm\xc3\xads especial de les tropes frontereres.\n_START_SECTION_\nTropes Frontereres Mar\xc3\xadtimes\n_START_PARAGRAPH_\nLes Tropes Frontereres Mar\xc3\xadtimes de eren els guardacosta de la Uni\xc3\xb3 Sovi\xc3\xa8tica, i operaven a un l\xc3\xadmit de 12 milles de les aig\xc3\xbces territorials sovi\xc3\xa8tiques i estaven equipades amb fragates i corbetes, llanxes patrolleres d'alta velocitat, hidroavions, helic\xc3\xb2pters i avions lleugers.\n_START_SECTION_\nEntrenament\n_START_PARAGRAPH_\nEls membres de classe tropa rebien el seu entrenament a les seves unitats operatives, mentre que els oficials eren entrenats en escoles especials de les Tropes Frontereres, com l\xe2\x80\x99Acad\xc3\xa8mia Superior de Comandament Fronterer Djerjinskii i l'Acad\xc3\xa8mia Superior de Fronteres de Moscou. Els oficials pol\xc3\xadticomilitars rebien la seva preparaci\xc3\xb3 a l'Acad\xc3\xa8mia Superior Pol\xc3\xadtico-Militar Voroix\xc3\xadlov, fundada durant la d\xc3\xa8cada de 1930 i situada a la rodalia de Leningrad. El 1972 es cre\xc3\xa0 una Acad\xc3\xa8mia Superior Pol\xc3\xadtico-Militar a Golitsin, prop de Moscou. M\xc3\xa9s recentment, es crearen instituts espec\xc3\xadfics a l'Acad\xc3\xa8mia Militar Frunze i a l'Acad\xc3\xa8mia Pol\xc3\xadtico-Militar Lenin. El per\xc3\xadode d'instrucci\xc3\xb3 a l'Acad\xc3\xa8mia Superior de Comandament Fronterer Djerjinskii era de quatre anys. Els oficials a candidats eren curosament controlats pels oficials locals del KGB abans de ser admesos, i eren sotmesos a cursos generals amb seminaris especialitzats en militaria i pol\xc3\xadtica.\n_START_SECTION_\nConsideracions pol\xc3\xadtiques\n_START_PARAGRAPH_\nLes fonts sovi\xc3\xa8tiques proclamaven fins a l'avorriment que un vigilant fronterer no era simplement un soldat sin\xc3\xb3 un defensor de la ideologia sovi\xc3\xa8tica. La seva missi\xc3\xb3 englobava tasques sensiblement pol\xc3\xadtiques, com detectar literatura subversiva. Per assegurar-se un alt nivell de disciplina entre el personal de les tropes frontereres, es tenia una gran atenci\xc3\xb3 sobre l'estudi pol\xc3\xadtic i l'adoctrinament. Per a aquest prop\xc3\xb2sit, es cre\xc3\xa0 una s\xc3\xa8rie d'orgues pol\xc3\xadtics, com el Directori Pol\xc3\xadtic de les Tropes Frontereres. Tenia departaments pol\xc3\xadtics en tots els districtes fronterers, destacaments i institucions educatives, aix\xc3\xad com una s\xc3\xa8rie d'oficials pol\xc3\xadtics treballant a temps complet entre la tropa. Portaven a terme grups d'estudi pol\xc3\xadtic, oferien lectures de propaganda, i treballaven per tal d'incrementar el nivell de l'efectivitat de combat entre les tropes.\n_START_SECTION_\nFamosos que van servir amb les Tropes Frontereres Sovi\xc3\xa8tiques\n_START_PARAGRAPH_\nAleksandr Grig\xc3\xb3rievitx Lukaixenko, president de Bielor\xc3\xbassia, serv\xc3\xad com a oficial, mentre que Mikh\xc3\xa8\xc3\xafl S\xc3\xa0kaixvili, president de Ge\xc3\xb2rgia, realitz\xc3\xa0 el seu servei militar a les Tropes Frontereres Russes. Konstant\xc3\xadn Txernenko, pen\xc3\xbaltim Secretari General del PCUS, tamb\xc3\xa9 serv\xc3\xad com a gu\xc3\xa0rdia fronterer durant el conflicte sinosovi\xc3\xa8tic, abans d'incrementar la seva participaci\xc3\xb3 en pol\xc3\xadtica.\n_START_SECTION_\nDissoluci\xc3\xb3 i llegat\n_START_PARAGRAPH_\nAmb la dissoluci\xc3\xb3 de la Uni\xc3\xb3 Sovi\xc3\xa8tica, les formacions de tropes fronterers de la majoria de les rep\xc3\xbabliques sovi\xc3\xa8tiques esdevingueren les tropes fronterers dels seus estats respectius. Aquests nous gu\xc3\xa0rdies van canviar b\xc3\xa0sicament el seu nom i la seva subordinaci\xc3\xb3. Els nous estats d'Arm\xc3\xa8nia i del Tadjikistan s\xc3\xb3n les \xc3\xbaniques excepcions: la frontera de Tadjikistan amb Afganistan va estar vigilada per tropes russes fins a finals de la d\xc3\xa8cada de 1990 en virtut d'un tractat especial; i a Arm\xc3\xa8nia segueixen presents les tropes russes._NEWLINE_A R\xc3\xbassia i en altres estats post-sovi\xc3\xa8tics les Tropes Frontereres retenen algunes tradicions sovi\xc3\xa8tiques, la m\xc3\xa9s notable \xc3\xa9s la del color verd de les seves xarreteres de l'uniforme i la del Dia del Gu\xc3\xa0rdia Fronterer (rus: \xd0\x94\xd0\xb5\xd0\xbd\xd1\x8c \xd0\xbf\xd0\xbe\xd0\xb3\xd1\x80\xd0\xb0\xd0\xbd\xd0\xb8\xd1\x87\xd0\xbd\xd0\xb8\xd0\xba\xd0\xb0|\xd0\x94\xd0\xb5\xd0\xbd\xd1\x8c \xd0\xbf\xd0\xbe\xd0\xb3\xd1\x80\xd0\xb0\xd0\xbd\xd0\xb8\xd1\x87\xd0\xbd\xd0\xb8\xd0\xba\xd0\xb0) una festa oficial celebrada tant pels gu\xc3\xa0rdies en actiu com els que ho van ser."